SCCC ดีดแรง 5% รับกำไรไตรมาส 2 โตทะลุ 1 พันลบ. โบรกฯเชียร์ “ซื้อ” ชูเป้า 180 บ.
SCCC ดีดแรง 5% รับกำไรไตรมาส 2 โตทะลุ 1 พันลบ. โบรกฯเชียร์ “ซื้อ” ชูเป้า 180 บ.
29 ก.ค. 2563

ผู้สื่อข่าวรายงานว่า ราคาหุ้น บริษัท ปูนซีเมนต์นครหลวง จำกัด (มหาชน) หรือ SCCC ณ เวลา 11.29 น. อยู่ที่ระดับ 147.50 บาท บวก 7.50 บาท หรือ 5.36% สูงสุดที่ระดับ 149 บาท ต่ำสุดที่ระดับ 146.50 บาท ด้วยมูลค่าการซื้อขาย 57.39 ล้านบาท

ด้าน บล.เมย์แบงก์ กิมเอ็ง ระบุในบทวิเคราะห์แนะนำ “ซื้อ” ราคาเป้าหมาย 180 บาทต่อหุ้น โดย SCCC ประกาศผลประกอบการไตรมาส 2/63 มีกำไรที่เด่น 1,024 ล้านบาท (+24% จากไตรมาสก่อน, +61% เทียบกับช่วงเดียวกันของปีก่อน) มากกว่าที่คาดหมายจะมีกำไรเท่ากับ 800 ล้านบาท
โดยแรงหนุนสำคัญจากค่าใช้จ่ายในการขายและบริหารที่ลดลงเหลือ 1,874 ล้านบาท (-24% จากไตรมาสก่อน, -27% เทียบกับช่วงเดียวกันของปีก่อน) จากการลดค่าใช้จ่ายในการดำเนินงานลง และไม่มีค่าใช้จ่ายในการปิดซ่อมบำรุงเตา เช่นไตรมาสก่อนและปีก่อนซึ่งมีค่าใช้จ่าย 150-200 ล้านบาท  และปีก่อนมีค่าใช้จ่ายตามกฎหมายแรงงานใหม่ 249 ล้านบาท
นอกจากนี้อัตรากำไรขั้นต้นอยู่ในเกณฑ์ดี 32.5% เท่าไตรมาสแรก และดีขึ้นจากปีก่อน 28.5% จากการบริหารจัดการต้นทุนให้มีประสิทธิภาพ และต้นทุนพลังงานที่ลดลง  ยอดขายในไตรมาสนี้ลดลงเหลือ 10,165 ล้านบาท (-8% จากไตรมาสก่อน, -15% เทียบกับช่วงเดียวกันของปีก่อน)
โดยยอดขายของบริษัทในต่างประเทศ คือ เวียดนาม ศรีลังกา และ บังคลาเทศ ถูกกระทบจาก Covid-19 ส่วนยอดขายในประเทศไทยเพิ่มขึ้น จากเดือน เม.ย. ไม่ได้หยุดยาวเช่นปีก่อน และ โครงการภาครัฐยังเป็นแรงขับเคลื่อนหลัก ในขณะที่ การก่อสร้างที่อยู่อาศัย และ อาคารพาณิชย์ลดลง